পিয়ের-ফ্রঁসোয়া শাবানো
পিয়ের-ফ্রঁসোয়া শাবানো (ফরাসি: Pierre-François Chabaneau; ২৭শে জুন ১৭৫৪ - ১৮ই ফেব্রুয়ারি ১৮৪২) একজন ফরাসি রসায়নবিদ এবং ফরাসি ভাষা ও গণিতের অধ্যাপক ছিলেন। তার শিক্ষাজীবন শুরু হয় অধিবিদ্যা পড়ার মাধ্যমে। পরবর্তীতে তিনি পদার্থবিজ্ঞান, প্রাকৃতিক ইতিহাস, ও রসায়নশাস্ত্র অধ্যয়ন করেন। ফ্রান্সে জন্মগ্রহণ ও অধ্যয়ন করলেও শাবানো তার কর্মজীবনের সিংহভাগ সময় স্পেনের ভেরগারা শহরের রেয়াল সেমিনারিও তথা রাজকীয় শিক্ষাশ্রমে অধ্যাপনা এবং মাদ্রিদ শহরে প্লাটিনাম নামক মৌলিক পদার্থ নিয়ে গবেষণা করে অতিবাহিত করেন। তার গবেষণায় পেনাফ্লোরিদার কাউন্ট, দারান্দার কাউন্ট ও স্পেনের রাজা তৃতীয় কার্লোসের রাজকীয় অর্থায়ন ও সমর্থন ছিল। তিনি নমনীয় প্লাটিনাম উৎপাদনে সফল হওয়া প্রথম দিকের রসায়নবিদদের একজন। ভেরগারাতে কাজ করার সময় তিনি প্লাটিনামে প্রলেপ দেওয়ার পদ্ধতি আবিষ্কার করেন। কিন্তু যেহেতু তিনি রাজার জন্য গোপনে কাজ করতেন, তাই তিনি তার এই কৃতিত্ব প্রকাশ করতে পারেননি এবং এই প্রক্রিয়াটি বছরের পর বছর ধরে অজানা ছিল। প্লাটিনাম নিয়ে গবেষণা করে হতাশাগ্রস্ত হলেও তার প্লাটিনাম উৎপাদনের লাভজনক ব্যবসা স্পেনে "প্লাটিনাম যুগের" সূচনা করে।